b'\n_START_ARTICLE_\nHr\xc4\x8dki smr\xc4\x8dki\n_START_PARAGRAPH_\nHr\xc4\x8dki smr\xc4\x8dki so literarni liki v istoimenskem delu, ki je iz\xc5\xa1lo v zbirki Mala slikanica. Avtor dela je Ivo Zorman, ilustrirala pa ga je Lidija Osterc.\n_START_SECTION_\nVsebina\n_START_PARAGRAPH_\nDru\xc5\xbeino Steblovnik sestavljajo o\xc4\x8de Nulf, mama Lika, sinovi Hac, Pi\xc5\xa1, Jen in h\xc4\x8di Neca. Steblovnikovi niso velika dru\xc5\xbeina, saj poznajo tudi take z desetimi._NEWLINE_O\xc4\x8de Nulf in sinovi skupaj delajo zalogo za jesen. \xc5\xbdanjejo na njivi, ki je niso sami sejali, a je vseeno njihova. Njiva je skrbno zakoli\xc4\x8dena, in sicer od lipe do borovega gozda in od kolovoza do poto\xc4\x8dka. O\xc4\x8de Nulf ni na njivi trpel nikogar drugega, niti Slapernikovih ne, pa \xc4\x8deprav so bili v sorodu. Hr\xc4\x8dki so zelo spretni, saj je potrebno paziti, da pregriznejo pravo bilko, da ne pade na tla prazen klas ali morebiti celo makov cvet ali plavica. Jen, ki se zelo rad igra z makovimi listi, je namenoma lomil napa\xc4\x8dna stebla, zaradi \xc4\x8desa ga je o\xc4\x8de Nulf okregal. Po napornem dnevu so utrujeno zaspali._NEWLINE_Mama Lika, ki je vedno imela temo za pogovor s sestro Inko, se je za obisk Slapernikovih vedno dolgo pripravljala. Uredila si je ko\xc5\xbeu\xc5\xa1\xc4\x8dek, populila dlake in zgladila ta\xc4\x8dke. Prav tako je poskrbela, da so Nulf in otroci bili urejeni. Vedno je vztrajala, da prinesejo darilo, saj se med hr\xc4\x8dki ni spodobilo priti brez. Tudi Nulf in otroci so radi obiskali Slapernikove. Nulf je s svakom Danom razglabljal o tekmi med Rjavimi in Progastimi, otroci pa so se igrali s Slapernikovimi otroki, saj so znali vse igre in skrivnosti mladic hrtic._NEWLINE_Mladi Steblovnikovi so bili nevo\xc5\xa1\xc4\x8dljivi njihovemu bratrancu Malem Danu, ki si je repek zvijal v svederc, da se mu je med hojo pozibaval. To je njegovo mamo Inko spravljalo v \xc5\xbealost, saj je med hr\xc4\x8dki veljal za spodoben le raven rep. Posebnost je bil stric Trifon, na katerega je bila ponosna cela dru\xc5\xbeina. Stric Trifon je bil premo\xc5\xbeen hr\xc4\x8dek, ki je imel veliko hodnikov, ki so vodili do ka\xc5\xa1\xc4\x8de z veliko \xc5\xbeita. Ka\xc5\xa1\xc4\x8da je stala pod belo skalo vzhodno od Marofa. Odkriti skrivno ka\xc5\xa1\xc4\x8do so bile sanje Jena Steblovnika, ki se je odlo\xc4\x8dil, da bo to tudi storil._NEWLINE_Hr\xc4\x8dki so imeli svatbo, saj je Mali Dan za roko zaprosil Neco. Hr\xc4\x8dki so sicer zelo var\xc4\x8dni, a ko imajo svatbo, tri dni slavijo in se \xc5\xa1ele nato prito\xc5\xbeujejo, koliko so porabili._NEWLINE_Jen je po sedmih dneh pri\xc5\xa1el do hodnikov strica Trifona in na\xc5\xa1el zakladnico \xc5\xbeita. Plaz \xc5\xbeita, ki se je vsul iz odprtine, je prebudil Po\xc5\xa1ast. Jen je Po\xc5\xa1ast ukanil in zaradi tega dobil vzdevek Pogumni ter smel nositi v svedrc zvit rep.'